**Samandráttur av avgerðum   
tiknar av Skatta- og avgjaldskærunevndini   
14. september 2005   
  
Avgerð frá 14-09-2005, mál nr. 05-03-36-2**- Fysioterapeutur sjálvstøðugur vinnurekandi og harvið avgjaldsskyldugur til lønarhæddaravgjald  
- Lønarhæddaravgjaldslógin § 17, § 1

Kærarin varð mettur at verða sjálvstøðugur vinnurekandi við sínum fysioterapivirksemi og harvið avgjaldsskyldugur til lønarhæddaravgjald. Skatta- og avgjaldskærunevndin staðfesti tí hesa avgerðina hjá Toll- og Skattstovu Føroya. Men nevndin metti seg ikki hava heimild at taka støðu til kæruna um kravið frá Toll- og Skattstovu Føroya, at kærarin rindaði lønarhæddaravgjald fyri árini 2000 til 2004 og vísti tí hesum partinum av málinum frá sær.

**Avgerð frá 14-09-2005, mál nr. 04-02-22-15**- Kapitalvinningur  
- Skattalógin § 21

Skatta- og avgjaldskærunevndin avgjørdi at geva kæraranum viðhald í, at S/F Tryggingarfelagið Føroya ikki er at meta sum avtikið skattliga og ikki tók upp skattfrælst virki, tá tað varð umskipað til Ognarfelag Tryggingartakaranna, og at heimild tí ikki er til skatting eftir § 21, stk. 2 í skattalógini.

**Avgerð frá 14-09-2005, mál nr. 05-03-31-30**  
- Meirvirðisgjald av lønarútreiðslum  
- Meirvirðisgjaldslógin § 12

Felag innflutti byggisett til hús, setti vinning á og seldi hesi til privatpersónar. Treytirnar fyri at lata vera við at krevja mvg av lønarpartinum vísandi til § 12, litra l í meirvirðisgjaldslógini vóru ikki loknar, og Skatta- og avgjaldskærunevndin staðfesti tí avgerðina hjá Toll- og Skattstovu Føroya.

**Avgerð frá 14-09-2005, mál nr. 05-03-31-26**- Søla av egnum listaverkum  
- Meirvirðisgjaldslógin § 3, § 17

Kært varð um, at Toll- og Skattstovan í samband við rætting av mvg-skráseting ikki vildi rinda mvg aftur til kæraran av listaverkum, sum av órøttum vóru seld við mvg. Toll- og Skattstovan segði, at fortreytin fyri at afturrinda mvg var, at mistakið varð rættað yvirfyri keyparunum. Skatta- og avgjaldskærunevndin staðfesti avgerðina hjá Toll- og Skattstovuni.

**Avgerð frá 14-09-2005, mál nr. 05-03-31-31**- Strikan av mvg-skylduni  
- Meirvirðisgjaldslógin § 2, §4

Kærarin hevði í fleiri ár verið skrásettur sum mvg-skyldugur. Hann fekst við bæði bókaútgávu og rithøvundavirksemi. Toll- og Skattstovan vísti á, at rithøvundavirksemi ikki var skrásetingarskyldugt, og at sølan av bókum tey seinastu árini hevði verið minni enn kr. 20.000. Toll- og Skattstovan helt, at talan var ikki um skrásetingarskyldugt vinnuligt virksemi og avgjørdi at strika kæraran sum mvg-skyldugan frá 30. september 2004. Skatta- og avgjaldskærunevndin broytti avgerðina hjá Toll- og Skattstovu Føroya at strika bókaútgávuvirksemið úr mvg-skránni.

**Avgerð frá 14-09-2005, mál nr. 05-03-31-28**- Útróður ikki vinnuligt virksemi. Meirvirðisgjald við innflutningi av bátum  
- Meirvirðisgjaldslógin § 1, § 3, § 27

Virksemi kærarans við útróðri varð ikki mett at vera vinnuligt og varð tí strikað úr mvg-skránni. Henda avgerð varð staðfest av Skatta- og avgjaldskærunevndini. Men nevndin broytti avgerðina at krevja kæraran at rinda mvg við innflutningi av bátunum.